
I. Innledning 

Disse retningslinjer er fastsatt etter bestemmelse av Kommunal- og regionaldepartementet til oppfølgning av anbefalinger i rapport mai 2003 fra arbeidsgruppen som vurderte tiltak ved ”Trusler og alvorlig kriminalitet, særlig familievold og annen grov vold”. Arbeidsgruppen bestod av representanter fra Kommunal- og regionaldepartementet, Justisdepartementet, Utlendingsdirektoratet og Politidirektoratet.

Bakgrunnen for ønsket om å prioritere de grove voldssakene og vold i nære relasjoner er at disse sakene medfører store kostnader og ringvirkninger for samfunnet, i tillegg til de lidelser de påfører ofrene og deres pårørende. Det vises blant annet til at politiet og det øvrige hjelpeapparatet ofte må sette inn uforholdsmessig store ressurser for å beskytte nærmiljøet fra personer som i mer eller mindre grad oppleves som en  konstant trussel for omgivelsene rundt. Hensynet til den fornærmede parts behov for sikkerhet for represalier og nye overgrep er også tungtveiende hensyn for at disse utvisningssakene skal prioriteres. Rundskrivet er på denne måten også ment som et bidrag til at det settes et sterkere fokus på den fornærmede part i voldssaker.

Rundskrivet er utarbeidet i samarbeid mellom Utlendingsdirektoratet, Politidirektoratet, Politiets utlendingsenhet og representanter fra politidistriktene.

Rundskrivet inneholder saksbehandlingsrutiner som skal følges i saker vedrørende grov vold og vold i nære relasjoner. Formålet er å gi disse sakene prioritet og å sikre rask og effektiv saksflyt mellom politiet og Utlendingsdirektoratet. 

Rutinene gir anvisning på hurtigprosedyre av prioriterte utvisningssaker. Rutinene er et supplement til de ordinære saksbehandlingsrutinene ved utvisningssaker som følger av rundskriv UDI 1997-02.

Det må videre avgrenses mot de særskilte saksbehandlingsrutiner ved utvisning gjennom Utlendingsdirektoratets haste- og hjemmevaktsordning som er nærmere regulert i rundskriv UDI 2001-24.

Retningslinjene omhandler saksbehandlingsrutiner ved utvisning av utlending med en eller annen form for tilknytning til Norge. Det være seg personer med oppholds-, arbeids- eller bosettingstillatelse i Norge eller personer som har en søknad om oppholdstillatelse til behandling, herunder søknad om asyl.

De særlige problemstillinger som knytter seg til utvisning av EØS-borgere er nærmere omhandlet i punkt VII nedenfor.

Det vises for øvrig til politiets interne saksbehandlingsrutiner og handlingsplaner, herunder innføringen av ordningen med familievoldskoordinator i hvert politidistrikt.

I henhold til den tverrdepartementale arbeidsgruppens anbefalinger, iverksettes det samtidig med rundskrivet også en rekke informasjonstiltak om mulig konsekvenser av grov vold og/eller vold i nære relasjoner. Informasjonstiltakene er nærmere beskrevet i vedlegg 2 til rundskrivet.

II. Definisjoner -  grov vold og vold i nære relasjoner

A. Generelt 

Hva som i denne sammenheng betegnes som grov vold må  bedømmes ut fra en konkret helhetsvurdering hvor situasjonen, skadens omfang og hvilken reaksjonsform som er brukt står sentralt. Vi skiller ikke her mellom fysisk og psykisk vold. 

Lovens nedre grense for at en utlending skal kunne utvises på grunnlag av straffbare forhold er nærmere regulert i utlendingsloven § 29 første ledd bokstav c og § 30 annet ledd bokstav b.

For at det skal kunne reises sak om utvisning etter ovennevnte bestemmelser må det foreligge en rettskraftig avgjørelse i straffesaken. For at en sak skal gis prioritet etter retningslinjene i dette rundskrivet, og ikke følge de ordinære saksbehandlingsrutiner ved utvisningssaker, må straffereaksjonen/forelegget og eventuelt domspremissene gjenspeile at forholdet er vurdert som grovt. 

I henhold til loven § 30 første ledd kan ikke utlendinger, som er født i Norge og som senere uavbrutt har hatt fast opphold her, utvises. I henhold til etablert praksis skal det svært alvorlig lovbrudd til for å utvise utlendinger som kom hit som barn eller ungdom. Dette bør også tas med i vurderingen av hvorvidt en sak bør være gjenstand for prioritering etter retningslinjene her.

B. Grov vold

Typiske og klare eksempler på grov vold vil være der overgrepet fører til legemsbeskadigelse, hvor det er brukt farlige redskap eller handlingen er utført på en særlig smertefull måte og bærer preg av mishandling. Likeså vil det være av betydning om handlingen er begått mot forsvarsløs person som f.eks lever i et avhengighetsforhold til overgriper. 

I de tilfeller det vurderes å foreligge gjentagelsesfare (to ganger eller mer), vil man imidlertid kunne komme til at det foreligger grov vold selv om forholdet isolert sett ikke faller inn under definisjonen av grov vold.

C. Vold i nære relasjoner

Rundskrivet henviser innledningsvis til arbeidet fra den tverrdepartementale arbeidsgruppen. Arbeidsgruppen brukte i sine anbefalinger begrepet ”familievold”. I rundskrivet her har man imidlertid valgt å bruke begrepet ”vold i nære relasjoner”, dette for å understreke at begrepet favner videre og at det ikke nødvendigvis stilles krav om slektskapsforhold til voldsutøver for å komme inn under retningslinjene.

Vold i nære relasjoner innbefatter vold forøvet mot den skyldiges tidligere eller nåværende ektefelle, samboer eller barn. Videre omfattes barn til den skyldiges ektefelle eller samboer, den skyldiges slektning i rett oppstigende linje, samt søsken. For øvrig skal rutinene følges når det utøves vold mot personer innen samme husstand, for eksempel au pair eller hushjelp.

Når det gjelder saker vedrørende vold i nære relasjoner, vil utgangspunktet være at disse alltid er alvorlige og av grov karakter. Det vises til at gjentagelsesfaren i slike saker som oftest vil være svært høy og den psykiske påkjenningen for de fornærmede stor. I de fleste tilfeller vil overgrep mot familiemedlemmer dessuten gjerne ha pågått over tid før forholdet blir anmeldt eller på annen måte blir kjent for politi og påtalemyndighet. 

III. Politiets saksforberedelse 

A. Meldinger etter påtaleinstruksen § 5-13 og om løslatelse

Meldinger om siktelser og tiltalebeslutninger i henhold til påtaleinstruksen § 5-13 sendes snarest Utlendingsdirektoratet som korrespondanse ut, ”KORU”, i DUF. I merknadsfeltet i DUF føres det inn at det er en § 5-13 melding. Korrespondansen registreres i siste oppholdssak, for eksempel i sak om oppholds- eller arbeidstillatelse, bosettingstillatelse eller søknad om norsk statsborgerskap.

Politiet skal sende skriftlig melding til Utlendingsdirektoratet i de tilfeller hvor saken henlegges eller vedkommende blir frifunnet. Meldingen føres i samme sak som § 5-13 meldingen er registrert inn under, med påskrift i merknadsfeltet ”§ 5-13 bortfalt”.

Når politiet mottar meldinger fra fengselsmyndighetene vedrørende løslatelse, oversendes meldingen umiddelbart til Utlendingsdirektoratet. Meldingen registreres som en ”KORU” i DUF med påskrift i merknadsfeltet ”løslatelse – dato”.

B. Prioritering av sak 

Det er politiet som forberedende instans som må ta stilling til hvorvidt saken er av slik karakter at den bør behandles etter retningslinjene her. Politiet kan ved tvil konferere med Oppholdsavdelingen (EØS- og utvisningsenheten) i Utlendingsdirektoratet. 

Politiet må deretter klargjøre saken og påse at all relevant dokumentasjon er vedlagt saken når den oversendes Utlendingsdirektoratet til behandling. Dersom det straffbare forholdet er avgjort ved forelegg, må det fremkomme av selve forelegget at vedtakelse kan medføre utvisning og innmelding i SIS.

Selve saken ekspederes Utlendingsdirektoratet først når rettskraftig avgjørelse foreligger og all relevant dokumentasjon er innhentet. 

C. Saksforberedelse

1. Innledning

Sak om utvisning forberedes av politiet i det politidistriktet som har ansvar for straffessaken, med mindre annet avtales mellom politidistriktene i den konkrete sak.

Politimesteren må påse at det enkelte politidistrikt utarbeider egne rutiner om hvilken enhet eller hvilke tjenestemenn i politidistriktet som skal ha ansvar for utvisningssaken, herunder familievoldskoordinatorens rolle. 

Det vises for øvrig til utlendingsloven § 35 om ugildhet hvor det fremgår at offentlig tjenestemann som har handlet i sak om straffeforfølgning, ikke kan tilrettelegge grunnlaget for utvisning etter straffebestemmelsene.

2. Opprettelse av sak

Når politiet oppretter utvisningssak som skal behandles etter hurtigprosedyren, brukes sakskode UTVISHURT – utvisning – hurtigprosedyre.

3. Forhåndsvarsel 

Politiet sender ut forhåndsvarsel når det er klarlagt at dette er en sak som bør tas under behandling etter retningslinjene her.  Standardmal er tilgjengelig i DUF. 

Forhåndsvarsel sendes etter at det foreligger en rettskraftig avgjørelse i saken eller utlendingen har påbegynt soning i henhold til straffeprosessloven § 453.
I forhåndsvarslet skal det fremgå hvilke straffbare forhold samt hvilken hjemmel i utlendingsloven som det vurderes utvisning etter. Det må videre forhåndsvarsles om mulig innmelding i SIS. Utlendingen må videre gjøres oppmerksom på rett til fullmektig og rettshjelp m.v. jf utlendingsloven § 34 og § 42. Politiet skal videre bistå med å ta kontakt med advokat dersom utlendingen ønsker det, jf utlendingsforskriften § 147 første ledd. Utlendingen gjøres oppmerksom på at han/hun ikke har rett til fritt rettsråd dersom han/hun er straffedømt, men at han har mulighet til å søke Fylkesmannen om dette. I oversendelsen til Utlendingsdirektoratet bør det fremgå hvorvidt utlendingen har ønsket advokat eller ikke.

4. Dokumentasjon

Hva som er relevant dokumentasjon vil variere fra sak til sak. Det er derfor ikke mulig å komme med en uttømmende liste som kan brukes i alle tilfeller. Kopi av rettskraftige dommer må vedlegges saken. Likeså en oversikt over eventuelle uavgjorte saker.  

Det er imidlertid svært viktig er å få klarlagt hva slags tilknytning vedkommende har til Norge. I den forbindelse vil det være sentralt å få svar på følgende spørsmål: 

· Hvor lenge har vedkommende vært i Norge

· Har vedkommende gyldig oppholds- eller arbeidstillatelse i Norge, eller andre land

· Er vedkommende gift og/eller har barn i Norge, eventuelt særkullsbarn 

· Bor partene sammen 

· Hvor ofte og hvor lenge av gangen foregår samvær med barn som vedkommende ikke bor sammen med

· Når vedkommende har barn, skal begge foreldrene inn til avhør for å avklare omfanget av samværet. Fremleggelse av samværavtale er ikke tilstrekkelig, men skal legges ved når dette foreligger

· Dersom vedkommende har barn med flere personer, må det sørges for at slik   

      dokumentasjon innhentes vedrørende alle barn 

· Har vedkommende andre familiemedlemmer i Norge enn ektefelle/samboer og barn

· Hvis mulig legges det ved opplysninger/uttalelser fra familievernkontor, skole, barnevernsmyndigheter, krisesenter, lege etc.

· Er det iverksatt tiltak fra politiets side for beskyttelse av fornærmede. Eventuelt hvilke tiltak

Dersom vedkommende har oppholdt seg lenge i Norge, vil det være av vesentlig betydning å få klarlagt hva slags tilknytning han/hun har til hjemlandet: 

· Har vedkommende familiemedlemmer boende i hjemlandet 

· Har  vedkommende hatt kontakt med hjemlandet etter at han/hun kom til Norge, f.eks jevnlige feriebesøk

· Snakker vedkommende hjemlandets språk

Dersom vedkommende ikke har bosettingstillatelse, men muligens fyller vilkårene for slik tillatelse, må det også innhentes nødvendig dokumentasjon slik at dette kan vurderes, f.eks reiseoversikt og kopi av alle sider i passet.

IV. Oversendelse av sak

A. Utsendelse fra politiet

1. Sortering av saken – dokumentliste

Politiet må påse at alle tidligere saker som knytter seg til personen og som kan være av interesse for utvisningsvurderingen blir sendt til Utlendingsdirektoratet. Dersom sakene er fordelt på flere politidistrikt må disse samordnes før oversendelse til Utlendingsdirektoratet. Politiet må føre dokumentlister i henhold til de til enhver tid gjeldende rutiner.

2. Merking av saken ved oversendelse 

For at det skal være helt klart for arkivet i Utlendingsdirektoratet at dette er en sak som er gjenstand for prioritering, merkes sakene før utsendelse hos politiet med  UTVISNING–HAST, jf RS 2004-22. Teksten markeres deretter med rød penn for å lette utskillelsen.

Saken ekspederes Utlendingsdirektoratet ved postforsendelse og ikke per telefaks.

B. Mottak i Utlendingsdirektoratet – videreforsendelse til Oppholdsavdelingen og Asylavdelingen

1. Arkivrutiner i Utlendingsdirektoratet

Når saken ankommer arkivet i Utlendingsdirektoratet, vil saken være klart og tydelig merket fra politiet om at dette er en hastesak i henhold til rundskrivet her, slik at de lett kan skilles fra de andre sakene.

Ved mottak i Utlendingsdirektoratet skal arkivet prioritere hastesakene. Hastesakene skal skilles ut og registreres umiddelbart og deretter videresendes til ansvarlig avdeling/enhet. 

2. Ansvarlig avdeling/enhet

Saken oversendes Asylavdelingen ved aktuell landenhet i de tilfeller vedkommende har en søknad om asyl til behandling. Asylavdelingen er mottaker av utvisningssaken inntil saken er ekspedert i DUF til Utlendingsnemnda, ved en eventuell klagebehandling av asylsaken. 

De øvrige saker oversendes Oppholdsavdeligen (EØS- og utvisningsenheten), herunder alle EØS-saker. 

Sakene bør normalt være hos avdelingene/enhetene den påfølgende dag, og senest tre dager, etter at de er innregistrert i Utlendingsdirektoratet. 

V. Behandling i Utlendingsdirektoratet

A. Forberedende saksbehandling

Saksbehandler skal i løpet av 5 arbeidsdager ha påbegynt saksbehandlingen av saken etter at saken er registrert mottatt på enheten. Det må så raskt som mulig avklares om all relevant dokumentasjon ligger i saken. Hvis ikke må politiet få tilbakemelding på dette og igjen på sin side bidra med å innhente ytterligere dokumentasjon. Dette oversendes per telefaks for å spare tid, samtidig som det føres i DUF at saken er ekspedert politiet uten mappe.

Saksbehandler vurderer om saken er av en slik art at den skal behandles etter rutinene for hurtigprosedyren. Hvis Utlendingsdirektoratet ikke finner å kunne etterkomme ønsket om prioritert behandling, skal melding snarest sendes politidistriktet med en kort begrunnelse. Standardmal er tilgjengelig i DUF.  I tilfelle en sak ikke skal behandles etter rutinene for hurtigprosedyre, skal den overføres til den vanlige behandlingen av utvisningssaker. Omregistrering av saken til sakskode – UTVIS – utvisning foretas samtidig. 

B. Rutiner for vurdering av utlendingsloven § 15 når Oppholdsavdelingen behandler saken

Når saken etter pkt IV B 2 skal behandles i Oppholdsavdelingen, må det alltid vurderes om vernet mot utsendelse etter loven § 15 er aktuelt. 

I tilfelle hvor vedkommende er gitt asyl, jf loven § 17 første ledd, skal saken alltid sendes til Asylavdelingen til uttalelse. I alle andre tilfelle innhenter Oppholdsavdelingen uttalelse etter en vurdering av opplysningene i saken. Det er grunn til å være særskilt oppmerksom på saker hvor det er gitt tillatelse i henhold til forskriften § 21 første ledd grunnet behov for beskyttelse. Innhenting av uttalelse registreres som KORU med eller uten mappe. I tilfelle hvor det synes hensiktsmessig og det er inngått avtale om det, kan saken ekspederes med overføring av ansvar. 

Saksbehandler i Asylavdelingen må påbegynne vurderingen av om loven § 15 er til hinder for retur innen 5 arbeidsdager etter at saken/korrespondansen er registrert mottatt. Dersom svar ikke kan gis umiddelbart, må melding gis til Oppholdsavdelingen med begrunnelse og nærmere tidsangivelse for når svar kan påregnes. 

C. Vedtak 

Det er særlig viktig at kravet til begrunnelsens innhold i forvaltningsloven § 25 er oppfylt.

Videre må det alltid gå klart frem av utvisningsvedtaket at vilkåret i utlendingsloven § 29 annet ledd og § 30 tredje ledd om at utvisningen ikke må være et ”uforholdsmessig tiltak”, er vurdert. Fremstår utvisningen som inngripende, bør Utlendingsdirektoratet ikke nøye seg med å fastslå at utvisning ikke anses som et uforholdsmessig tiltak, men i tillegg gi en mer konkret og utfyllende begrunnelse for vurderingen.

D. Vedtaksregistrering i DUF

Når saksbehandler har fattet vedtak i saken, skal vedtaket registreres som utfall i DUF. Vedtaket registreres ved valg av hjemmel; Utlendingsloven § 29 første ledd bokstav c, loven § 30 annet ledd bokstav b eller loven § 58 annet ledd.
Registreringen gjøres på følgende måte:

Ul 29 1 c) 

· UTVISHURTORDSTRAFRIKGROV – Utvisning, straffet i riket – hurtigprosedyre

· UTVISHURTORDSTRAFRIKNÆR – Utvisning, straffet i riket – hurtigprosedyre

Ul 30 2 b)

· UTVISHURTBOSSTRAFGROV – Utvisning, fyller BOS krav – straffet - hurtigprosedyre

· UTVISHURTBOSSTRAFNÆR – Utvisning, fyller BOS krav – straffet – hurtigprosedyre

Ul 58 2

· UTVISHURTEØSEFTASTRAFFGROV – Utvisning av EØS/EFTA-borger, ilagt straff/særreaksjon - hurtigprosedyre

· UTVISHURTEØSEFTASTRAFFNÆR – Utvisning av EØS/EFTA-borger, ilagt straff/særreaksjon – hurtigprosedyre

I fall saken henlegges, registreres den på vanlig måte for utvisningssaker. 

E. Etter vedtak er fattet

Etter at vedtak er fattet, fakses vedtaket uten mappe over til det aktuelle politidistrikt. Saksbehandler beholder saksmappen på sitt kontor. Dersom vedtaket påklages, fakser politiet klagen til Utlendingsdirektoratet. Dersom saken hører innunder Oppholdsavdelingen  kan den særskilte Hastefaksen til EØS- og utvisningsenheten benyttes for å spare tid. Det er på samme måte som med vedtak en forutsetning at klagebehandlingen er påbegynt innen 5 arbeidsdager etter at den er innkommet ansvarlig enhet.

VI. Klage og utsatt iverksetting

A. Klagebehandling

Utlending som får et utvisningsvedtak mot seg, kan påklage dette til Utlendingsnemnda, jf loven § 38. Kun den utviste, verge eller fullmektig har klagerett. Klagen innleveres det politidistrikt som forkynner vedtaket. 

Utlendingsnemnda avgjør de klagesaker som er lagt til den i loven § 38a første ledd.

Fristen for å klage er tre uker fra det tidspunkt hvor underretning om vedtaket er kommet frem til vedkommende part, jf forvaltningsloven § 29.  

B. Utsatt iverksetting

Vedtak om utvisning av utlending som har arbeidstillatelse, oppholdstillatelse, eller bosettingstillatelse, eller nordisk borger som har hatt opphold i riket i mer enn tre måneder kan ikke iverksettes før vedtaket er blitt endelig, jf utlendingsloven § 39.

Etter forvaltningsloven § 42 kan underinstansen, klageinstansen eller annet overordnet organ beslutte at vedtak ikke skal iverksettes før klagefristen er ute eller klagen er avgjort. Organ som nevnt kan også utsette iverksettelsen  til det foreligger endelig dom når part eller annen med rettslig klageinteresse akter å gå til søksmål eller har reist søksmål for å få vedtaket prøvet ved domstol. Det samme gjelder når saken skal bringes inn for eller er brakt inn for Stortingets ombudsmann for forvaltningen. 

Begjæring om utsatt iverksetting skal avgjøres snarest mulig. Det kan settes vilkår for utsettingen. Avslag på anmodning om utsetting skal være grunngitt. For øvrig gjelder det som er bestemt i annen lovgivning om utsettende virkning av klage, søksmål med videre, jf forvaltningsloven § 42.  

C. Klageoversendelse

I klageoversendelsen til Utlendingsnemnda bes det om at saken gis prioritet med anvisning til hvilken sakstype det er. Dette er viktig i forhold til at vedtaket raskt skal kunne iverksettes.

I påtegningen vises det til RS 2004-22 om hurtigprosedyre.

VII. Utvisning etter utlendingsloven § 58, jf utlendingsforskriften § 195

Hurtigprosedyren gjelder også for utlendinger som omfattes av EØS-/ eller EFTA-regelverket og kan utvises etter utlendingsloven § 58 første, annet og tredje ledd, jf utlendingsforskriften   §195. 

Det er imidlertid viktig å merke seg at EØS-/ eller EFTA borgere ikke skal innmeldes i SIS og at de derfor heller ikke skal forhåndsvarsles om dette. Alle sakene som går etter EØS-/ eller EFTA-regelverket skal til Oppholdsavdelingen.

Vurderingstemaet ved utvisning etter loven § 58 er annerledes og strengere enn for tredjelandsborgere. For en fullstendig gjennomgang av reglene vises det til rundskriv UDI 2002-107. 

Gjentagelsesfare er et av grunnvilkårene for utvisning etter loven § 58. Det må foreligge klare holdepunkter for at vedkommende kan komme til å begå ny straffbar handling av samme slag, for eksempel at vedkommende tidligere er straffet for lignende forhold. Videre må vedkommende være idømt fengselsstraff for det aktuelle forholdet. Det vil si at forelegg ikke er tilstrekkelig. Vurderingen av fare for gjentagelse må tas på vedtakstidspunktet. Det medfører at det kan ha gått flere år siden det straffbare forhold, men det må antas å foreligge personlige forhold hos utlendingen som fortsatt tilsier utvisning. Det er av betydning å innhente eventuelle straffedommer fra andre land.

Et annet vilkår er at hensynet til offentlig orden og sikkerhet tilsier utvisning. Dersom dette vilkåret skal være relevant må det som hovedregel kunne treffes sanksjoner for det samme forholdet overfor norske borgere. Den personlig atferden kan ikke betraktes som en tilstrekkelig alvorlig trussel hvis det ikke treffes strenge repressive tiltak for det samme forholdet overfor egne borgere. Hva som ligger i grunnleggende samfunnshensyn er opp til den enkelte stat i EØS-/ eller EFTA-samarbeidet å avgjøre. 

VIII. Kontrollrutiner – rapportering

A. Generelt

Utlendingsdirektoratet har i samarbeid med Politidirektoratet utarbeidet rutiner for kontroll av om hurtigprosedyren følges som forutsatt. 

Det skal på halvårlig basis hentes ut statistikk som grunnlag for rapportering. Det nødvendige tallmaterialet skal trekkes ut per 31. desember og 30. juni av henholdsvis Utlendingsdirektoratet og Politidirektoratet. 

Rapporten utarbeides av Utlendingsdirektoratet i samarbeid med Politidirektoratet. Det lages en fellesrapport som sendes Arbeids- og inkluderingsdepartementet og Justisdepartementet. 

I vedlegg 1 til rundskrivet er det gitt en oversikt over de ulike typer statistikker som vil fremgå av rapporten.

B. Utlendingsdirektoratets tallmateriale

Med utgangspunkt i antall saker som er innsendt fra politiet til Utlendingsdirektoratet med sakskode: UTVISHURT, kan en oppfølging av sakene med sikte på uttak av statistikk foretas i Utlendingsdirektoratet. I første omgang vil en foreta en forhåndsvurdering av om saken skal håndteres under hurtigprosedyren. Hvis saken skal tas ut av prosedyren, sendes melding til politiet og saken omregistreres til vanlig utvisningssak med sakskode: UTVIS. På dette grunnlag kan vi ta ut statistikk som nevnt i vedlegg 1 punkt 4 og 5.

Videre kan det tas ut statistikk over antall vedtak etter loven § 29 første ledd bokstav c, loven § 30 annet ledd bokstav b, samt loven § 58 annet ledd hvor det er benyttet den særskilte sakskoden for slike saker: UTVISHURT  kombinert med henholdsvis GROV eller NÆR. Det vises til vedlegg 1 punkt 6, 7 og 8.

Det kan også tas ut statistikk på antall henlagte saker som ble behandlet i Utlendingsdirektoratet med sakskode: UTVISHURT. Det vises til vedlegg 1 punkt 9. 

Også når det gjelder klagebehandling i Utlendingsnemnda vil statistikk kunne tas ut for saker som ble behandlet i Utlendingsdirektoratet med sakskode: UTVISHURT. Det vises til vedlegg 1 punkt 10 og 11. 

C. Politidirektoratets tallmateriale

Politidirektoratet vil innhente tall for straffesaker hvor domfelte er utlending og hvor strafferammen er mer enn seks måneder.

Det er ikke mulig per i dag for politiet å ta ut statistikk for saker om vold i nære relasjoner fra BL (politiets dataverktøy Basis Løsning). Man må i stedet søke på statistikkodene for de aktuelle lovbestemmelser. Det er heller ikke mulig å ta ut tall fra PAL (Politiets verktøy for analyse og ledelse) på utlendinger knyttet til straffesak.

BL er laget slik at man må gå gjennom flere aktivitetstrinn i saker hvor vedkommende er utlending og strafferammen er mer enn seks måneder. Systemet er videre laget slik at saksbehandler i påtaleenheten i politidistriktet må bekrefte om utlendingsenheten er varslet. Dette gjelder om utvisning er vurdert og om utvisningssak er reist. Det enkelte politidistrikt må ha egne rutiner for føring og kvalitetssikring av opplysningene i BL. Slike rutiner er vesentlige for at statistikken skal bli pålitelig. Det vises til vedlegg 1 punkt 1, 2, 3, 4 og 12.

IX. Ikrafttredelse

Ordningen med hurtigprosedyren i saker vedrørende grov vold og vold i nære relasjoner, trer i kraft 1. september 2004.

Karl Erik Sjøholt


avdelingsdirektør



Camilla Torgersen


underdirektør

Kontakt:  Utlendingsdirektoratet - Oppholdsavdelingen

